# בילי פרסטון

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

ויליאם אוורט פרסטון (2 בספטמבר 1946 - 6 ביוני 2006 יוסטון טקסס) קלידן, מוזיקאי וזמר אמריקאי. ידוע כנגן מחונן שהקליט עם המוזיקאים המשפיעים ביותר בשנות ה-60 וה-70, ביניהם: החיפושיות, האבנים המתגלגלות, אריק קלפטון, ריי צ'ארלס ועוד. הוא אחד משני המוזיקאים היחידים אשר קיבלו קרדיט על אלבום של החיפושיות ויש אף כאלו אשר התייחסו אליו בעבר כ"חיפושית החמישית". בין האמנים שפרסטון ליווה במהלך הקריירה שלו ניתן גם למנות את: בוב דילן, סליי אנד דה פמילי סטון, סם קוק, ארית'ה פרנקלין, סמי דיוויס ג'וניור וחמישיית ג'קסון. יצירתו המוזיקלית התפרשה על מגוון של סגנונות: גוספל, פאנק, רוק קלאסי וסגנונות רבים אחרים.

נט קינג קול מלווה בפסנתר על ידי פרסטון בן ה-10 (1957)

הוא החל ללמוד נגינה על כבר בגיל שלוש, כשישב בחיק אמו בעת שזו ניגנה על הפסנתר. גדל בלוס אנג'לס ונודע כבר כנער ביכולת הנגינה שלו. בגיל 10 הוא ליווה את מהליה ג'קסון ואת נט קינג קול ובן 12 השתתף בסרט "St. Louis Blues" בתפקיד ו.כ. האנדי הנער. היה חלק מלהקת הליווי של ריצ'רד הקטן כשזה הופיע ב-1962 בהמבורג. כלהקת החימום שלהם הופיעו החיפושיות ושם נוצר הקשר הראשוני בין פרסטון וחברי החיפושיות, קשר אשר נשמר במשך שנים רבות.

ב-1965 הוציא פרסטון את אלבום הבכורה שלו, "The Most Exciting Organ Ever" וב-1966 את אלבומו השני "The Wildest Organ in Town" שני האלבומים היו בסגנון הגוספל. ג'ורג' הריסון הבחין בו בתוכנית טלוויזיה ב-BBC בשעה שליווה את ריי צ'ארלס והזמין אותו להשתתף בהקלטות של החיפושיות. פרסטון השתתף בהקלטת אלבומם האחרון של החיפושיות, Let It Be ואף בהופעתם הפומבית האחרונה על גג בלונדון עת ניגנו את השיר "Get Back". כמו כן, השתתף בהקלטת שניים משירי האלבום המוערך של החיפושיות, Abbey Road.

בתחילת 1969 הוציא פרסטון את האלבום השלישי, "That's the Way God Planned It". שיר הנושא של האלבום הגיע למקום ה-62 במצעד המכירות האמריקאי. אלבום זה הוקלט בחברת התקליטים אפל שהייתה בבעלות החיפושיות. נגני הליווי שלו באלבום היו, בין היתר, ג'ורג' הריסון (אשר גם הפיק את התקליט), אריק קלפטון, קית' ריצ'רדס ו ג'ינגר בייקר.

אחרי פירוק החיפושיות, נשאר פרסטון קשור במיוחד לג'ורג' הריסון. הוא היה האמן הראשון שביצע את השיר "My Sweet Lord", להיטו הגדול של הריסון והשתתף באלבומים שהוציא הריסון בשנות השבעים. הוא אף שיתף פעולה עם הריסון כשזה אירגן ב-1971 את הקונצרט למען בנגלדש. פרסטון השתתף גם בהקלטות אלבומי סולו של שני חברים נוספים בחיפושיות, ג'ון לנון ורינגו סטאר.

באותה תקופה החל פרסטון לעבוד גם עם האבנים המתגלגלות. הוא ניגן, לצד הפסנתרן ניקי הופקינס, בחמישה מאלבומי הלהקה. חלקם, מאלבומיה המוערכים ביותר של הלהקה: Sticky Fingers, Exile on Main Street ו-Goats Head Soup. לאחר שהוציא ב-1971 אלבום נוסף, "Encouraging Words", עם אותו צוות של הריסון, קלפטון, ריצ'רדס ובייקר, הוא עבר באלבומו החמישי לעבוד עם המוזיקאי קווינסי ג'ונס כמפיק. על שירו "Outta-Space", מאלבום זה, זכה בפרס הגראמי. באלבומו השישי, אותו הפיק בעצמו נכלל הלהיט "Will It Go 'Round In Circles" אשר הגיע למקום הראשון במצעד האמריקאי ב-1973. במסע ההופעות שערך ב-1973 באירופה (הקלטת הקונצרט שנערך במינכן התפרסמה באלבום "Live in Europe"), ליווה את פרסטון גיטריסט האבנים המתגלגלות - מיק טיילור. ב-1974 כתב פרסטון לג'ו קוקר את אחד מלהיטיו הגדולים ביותר, "You Are So Beautiful". באותה שנה הגיע להיטו "Nothing From Nothing" למקום הראשון במצעד הלהיטים האמריקאי.

ב-1975 היה למוזיקאי הראשון (יחד עם ג'ניס איאן) שהופיע בתוכנית הטלוויזיה החדשה - Saturday Night Live. ב-1976 השתתף שוב במסע ההופעות של האבנים המתגלגלות וזכה לשיר בכל קונצרט שני שירים משלו בליווי הלהקה. לאחר מכן, נפרד פרסטון מהאבנים המתגלגלות על רקע נושאים כספיים, אך הוא המשיך לשתף את חברי הלהקה בהקלטות של תקליטיו והשתתף בהקלטת אלבומם, "Bridges to Babylon", ב-1977.

שנות ה-80 היו שנים בעייתיות עבור פרסטון. הוא הורשע בהונאת ביטוח לאחר שהעלה באש את ביתו בלוס אנג'לס. הוא טופל בהתמכרויות לאלכוהול ולקוקאין. הוא אף נדון לתשעה חודשי טיפול במרכז גמילה לסמים ולשלושה חודשי מעצר בית בגין אישומים בתקיפה ובאחזקת קוקאין. בתחילת שנות ה-90 הוא הצליח לשקם את חייו במידה רבה. הוא השתתף במסע הופעות של אריק קלפטון והשתתף בהקלטות אלבומים של אמנים שונים. בין האמנים איתם הקליט בתקופה שעד מותו ב-2006 ניתן לציין את: The Funk Brothers, סטיבי וינווד, ריי צ'ארלס, רד הוט צ'ילי פפרס וניל דאימונד.

בשנותיו האחרונות סבל פרסטון ממחלת כליות. חלה הידרדרות במצבו הבריאותי למרות שעבר השתלת כליה ב-2002. ב-6 ביוני 2006 מת בבית החולים בסקוטסדייל שבאריזונה, לאחר שהיה מאושפז במצב של תרדמת מנובמבר 2005.

## [עריכה] דיסקוגרפיה נבחרת (לא כוללת אלבומי גוספל)

- (1965) The Most Exciting Organ Ever
- (1966) The Wildest Organ In Town
- (1969) That's The Way God Planned It
- (1970) Encouraging Words
- (1971) I Wrote A Simple Song
- (1972) Music Is My life
- (1973) Everybody Likes Some Kind Of Music
- (1974) Live European Tour 1973
- (1974) The Kids and Me
- (1975) It's My Pleasure
- (1976) Billy Preston
- (1977) A Whole New Thing
- (1979) Late At Night
- (1981) The Way I Am
- (1982) Pressin' On
- (1984) On The Air
- (1986) You Can't Keep A Good Man Down
- (1995) Billy's Back

## [עריכה] קישורים חיצוניים

- האתר הרשמי של בילי פרסטון
- מאמר אודותיו במגזין רולינג סטון
- ידיעה על מותו באתר "וואלה", כולל סרטון וידאו של להיטו "Nothing From Nothing"

מקור: http://he.wikipedia.org../../../%D7%91/%D7%99/%D7%9C/%D7%91%D7%99%D7%9C%D7%99_%D7%A4%D7%A8%D7%A1%D7%98%D7%95%D7%9F.html

קטגוריות: מוזיקאים | פסנתרנים | זמרים | ויקיפדיה: ערכים הזקוקים לתמונה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- Español
- Français
- Italiano
- 日本語
- Nederlands
- Norsk (bokmål)
- Português
- Simple English
- Svenska